**KIEGÉSZÍTŐ JAVASLAT**

**a „Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára”**

**című napirendi ponthoz**

**I. Javaslat a Szombathelyi Távhőszolgáltató Kft. Felügyelőbizottsági tagjának cseréjére**

Tájékoztatom a Tisztelt Közgyűlést, hogy a Szombathelyi Távhőszolgáltató Kft. tagja, az E.ON Energiatermelő Kft. (tag) által korábbiakban delegált Felügyelő bizottsági tag, Szappanos Sándor 2020. szeptember 15. napján felügyelőbizottsági tagságáról lemondott. Helyette az E.ON Energiatermelő Kft. Simon Zoltán Jánost delegálta, akinek megválasztása, díjazásának és a megbízás időtartamának megállapítása szükséges.

A Ptk. rendelkezései szerint (különös tekintettel a 3: 5.§ és 3: 95. §-ok rendelkezéseire) a társasági szerződésnek nem kötelező tartalmi eleme a felügyelő bizottsági tagok megnevezése, mégis - a korábbi gyakorlatnak megfelelően – indokoltnak tartja társaság a társasági szerződés mellékletében a felügyelő bizottsági tagváltozás átvezetését, hogy az egységes szerkezetű, hatályos társasági szerződés rendelkezésre álljon. Ezt indokolják a társaságnál a korábbiakban lezajlott vizsgálatok.

A Szombathelyi Távhőszolgáltató Kft. társasági szerződésének 12.1.b) pontja szerint a „taggyűlés kizárólagos hatásköre a felügyelő bizottság tagjainak megválasztása, visszahívása, díjazásának megállapítása…”

Ugyancsak taggyűlési hatáskör a társasági szerződés módosítása a társasági szerződés 12.7. pontja alapján.

A SZOVA Zrt. Alapszabályának 7.A. pontja szerint a társasági szerződés módosításának kérdésében Szombathely Megyei Jogú Város Közgyűlése dönt, amely döntést a SZOVA Zrt. vezérigazgatója képviseli a taggyűlésen.

A társasági szerződés 36. számú módosításának tervezete az előterjesztés 1. számú melléklete. A Felügyelő bizottsági tagváltozást a társasági szerződés melléklete tartalmazza.

Simon Zoltán János – megválasztása esetére – a felügyelőbizottsági tagságot elfogadja, és nyilatkozott arra vonatkozóan, hogy vele szemben kizáró okok és összeférhetetlenség nem áll fenn.

**II. Javaslat a Haladás Sportkomplexum Fejlesztő Nonprofit Kft. ügyvezető igazgatójával kapcsolatos döntések meghozatalára**

Szombathely Megyei Jogú Város Közgyűlése a 490/2019. (X.31.) Kgy. sz. határozatában 2019. november 1. napjától 2022. október 31. napjáig terjedő határozott időtartamra Jagodits Rómeót választotta meg a Haladás Sportkomplexum Fejlesztő Nonprofit Kft. ügyvezetőjének. A felek közös szándéka, hogy ez a határozott idejű jogviszony megszüntetésre kerüljön. Amennyiben az Önkormányzat mondaná fel a munkaviszonyt a Munka Törvénykönyve 79. § (1) bekezdése alapján, azonnali hatályú felmondással - indokolás nélkül – úgy a munkavállaló tizenkét havi távolléti díjra lenne jogosult. Előzőekre tekintettel a felek egyeztetést folytattak, amelynek eredményeként az a kompromisszumos javaslat fogalmazódott meg, hogy a munkaviszony 2020. szeptember 30. napjával közös megegyezéssel szűnjön meg, 2 havi távolléti díj megfizetése mellett.

Az ügyvezető jogviszonyának megszűnésére tekintettel javaslom, hogy 2020. október 1. napjától határozatlan időre a korábbi ügyvezető díjazásával egyezően Kovács Cecília kerüljön kinevezésre. Kovács Cecília előzetesen úgy nyilatkozott, hogy kizárólagos tulajdonosa és ügyvezetője az Alpok Plant Kft.-nek. Tekintettel arra, hogy a cég főtevékenységként nem ugyanolyan gazdasági tevékenységet folytat, mint a Haladás Sportkomplexum Fejlesztő Nonprofit Kft., így nem merül fel összeférhetetlenség, azonban a tevékenység további folytatásához a munkáltató hozzájárulása szükséges, amelyet a polgármester, mint az egyéb munkáltatói jogkör gyakorlója jogosult megadni.

**III. A Haladás Sportkomplexum Fejlesztő Nonprofit Kft. és a HVSE, HVSE Sport Kft. között kötendő bérleti szerződés ügye**

Haladás Sportkomplexum Fejlesztő Nonprofit Kft., a HVSE és a HVSE Sport Kft. közös érdeke és kötelezettsége a Sportkomplexum bérleti jogviszonyának rendezése. Az idei évre szóló bérleti szerződés tervezetét a felek több körben egyeztették, és az így elkészült közös javaslatot a HVSE elnöksége tárgyalni fogja.

Annak érdekében, hogy a bérleti szerződés az érintett felek között minél előbb létrejöhessen, javaslom, hogy az új ügyvezető által előterjesztett, a HVSE elnöksége által is jóváhagyott bérleti szerződés jóváhagyására a Közgyűlés hatalmazza fel a Gazdasági és Jogi Bizottságot.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2020. szeptember „ ”**

 **/: Dr. Nemény András :/**

**XXVII.**

**Határozati javaslat**

**........../2020. (IX.24.) Kgy. sz. határozat**

1. A Közgyűlés javasolja a Szombathelyi Távhőszolgáltató Kft. taggyűlése számára Szappanos Sándor felügyelőbizottsági tag lemondásának tudomásul vételét a taggyűlés napjától.
2. A Közgyűlés javasolja a Szombathelyi Távhőszolgáltató Kft. taggyűlése számára az E.ON Energiatermelő Kft. által delegált Simon Zoltán János felügyelőbizottsági tag megválasztását, a taggyűlés napjától 2024. november 30. napjáig, változatlan díjazási feltételekkel.
3. A Közgyűlés javasolja a Szombathelyi Távhőszolgáltató Kft. taggyűlése számára a társasági szerződés 36. számú módosításának elfogadását.
4. A Közgyűlés felhatalmazza a SZOVA Zrt. vezérigazgatóját, hogy a Szombathelyi Távhőszolgáltató Kft. taggyűlésén a fentieknek megfelelően szavazzon.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

 Kovács Márta, a társaság ügyvezetője

 Dr. Németh Gábor, SZOVA Zrt. vezérigazgatója

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**XXVIII.**

**Határozati javaslat**

**……/2020. (IX.24.) Kgy. sz. határozat**

1./ A Közgyűlés a **Haladás Sportkomplexum Fejlesztő Nonprofit Kft.** ügyvezetője Jagodits Rómeó 2022. **október 31. napjáig terjedő határozott** időtartamú munkaviszonyát 2020. szeptember 30. napjával közös megegyezéssel megszünteti azzal, hogy a munkavállaló kéthavi távolléti díjnak megfelelő juttatásban részesül.

2./ A Közgyűlés felkéri a polgármestert, hogy a munkaviszony 1./ pont szerinti megszüntetésével kapcsolatban a szükséges intézkedéseket megtegye, továbbá felhatalmazza a megszüntető okirat aláírására.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője)

**Határidő**: azonnal

**XXIX.**

**Határozati javaslat**

**……/2020. (IX.24.) Kgy. sz. határozat**

1./ A Közgyűlés úgy határozott, hogy a **Haladás Sportkomplexum Fejlesztő Nonprofit Kft.** ügyvezetőjének 2020. október 1. napjától határozatlan időtartamra Kovács Cecíliát választja meg munkaviszony keretében, havi bruttó 600.000 Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

2./ A Közgyűlés felkéri a polgármestert, hogy az 1./ pontban megválasztott ügyvezető munkaszerződését aláírja.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

**Felelős**: Dr. Nemény András polgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője)

**Határidő**: 1. pont: azonnal

 2. pont: 2020. október 1.

 3. pont: 2020. október 15.

**XXX.**

**Határozati javaslat**

**……/2020. (IX.24.) Kgy. sz. határozat**

Szombathely Megyei Jogú Város Közgyűlése felkéri a Haladás Sportkomplexum Fejlesztő Nonprofit Kft. új ügyvezetőjét, hogy a Haladás Sportkomplexum Fejlesztő Nonprofit Kft, a HVSE és a HVSE Sport Kft. között kötendő bérleti szerződés tervezetét – annak a HVSE elnöksége általi elfogadását követően – terjessze a Gazdasági és Jogi Bizottság elé jóváhagyásra.

A Közgyűlés felhatalmazza a Gazdasági és Jogi Bizottságot, hogy a Haladás Sportkomplexum Fejlesztő Nonprofit Kft, a HVSE és a HVSE Sport Kft. között kötendő bérleti szerződést jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal